钦定古今图书集成/明伦汇编/官常典/第535卷 > 周德兴
## 钦定古今图书集成/明伦汇编/官常典/第535卷 > 周德兴

按《明外史》本传：“德兴，濠人。与太祖同里闬，少相得。从
定滁、和。渡江，累战皆有功，迁左翼大元帅。从取金华、
安庆、高邮，援安丰，征庐州，进卫指挥使。从讨赣州、安
福、永新，拔吉安，再进湖广行省左丞。洪武元年，同杨
璟讨广西，攻永州。元平章阿思兰及周文贵自全州
来援，德兴再击败之，斩朱院判。追奔至全州，遂克之。”
道州、宁州、蓝山皆下。进克武冈州。分兵据险，绝靖江
声援。广西平，功多。三年封江夏侯，岁禄千五百石，予
世券。是岁，慈利上酋覃垕连茅冈诸塞为乱，长沙洞
苗田甲等俱煽动。以德兴为征蛮将军，率潭、常诸卫
官军讨平之。明年伐蜀，副汤和为征西左将军，克保
宁。傅友德已克阶、文，而和所率舟师未进。至是，两路
始合。定蜀论功，帝以和功由德兴，赏德兴而面数和，
且追数征蛮事，谓“覃垕之役，杨璟不能克赵庸，中道
返，功无与德兴比者。”复副邓愈为征南左将军，分道
出南宁，平婪、凤、安、田诸州蛮，克泗城州，功复出诸将
上，赏倍于大将矣。命署中立府，行大都督府事。德兴
功既盛，且恃帝故人，营第宅逾制。有司列其罪，诏特
宥之。十三年命理福建军务，旋召还。德兴年已老，会
五溪蛮乱，力请行。帝壮而遣之，赐手书曰：“赵充国图
征西羌，马援请讨交趾。朕尝嘉其事，谓今人所难。卿
忠勤不怠，何忝前贤。靖乱安民，在此行也。”至五溪蛮
悉散走四川，水尽源通。诸洞乱，仍命德兴讨平之。十
九年，楚王桢讨思州、五开，复以德兴为副将军。德兴
在楚久，所用皆楚卒，威震诸蛮。定武昌等十五卫，岁
练军士四万四千八百人。决荆州岳山坝以溉田，岁
增官租四千三百石。楚人德之。还乡，赐黄金二百两、
白金二千两、文绮百匹。居无何，帝谓德兴：“福建功未
竟，卿虽老，尚勉为朕行。”德兴至闽，按籍佥练，得民兵
十万馀人，相视要害，筑城一十六，置巡司四十有五，
防海之策始备。逾三年归第，复令节制凤阳留守司，
并训练属卫军士。诸勋臣存者，德兴年最高，岁时入
朝，赐予不绝。二十五年以其子骥乱宫，并坐诛死。